CELEX: 32014D0720
Language: mt
Date: 2014-10-13 00:00:00
Title: 2014/720/UE: Deċiżjoni tal-Kunsill tat- 13 ta' Ottubru 2014 li tistabbilixxi l-pożizzjoni li għandha tittieħed f'isem l-Unjoni Ewropea fil-Kumitat dwar l-Akkwist Pubbliku dwar l-adeżjoni tal-Montenegro mal-Ftehim Rivedut dwar l-Akkwist Pubbliku mill-Gvern

18.10.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 300/51
            
         DEĊIŻJONI TAL-KUNSILL
   tat-13 ta' Ottubru 2014
   li tistabbilixxi l-pożizzjoni li għandha tittieħed f'isem l-Unjoni Ewropea fil-Kumitat dwar l-Akkwist Pubbliku dwar l-adeżjoni tal-Montenegro mal-Ftehim Rivedut dwar l-Akkwist Pubbliku mill-Gvern
   
      (2014/720/UE)
   
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Fl-4 ta' Novembru 2013, il-Montenegro applika għall-adeżjoni mal-Ftehim Rivedut dwar l-Akkwist Pubbliku (“il-GPA Rivedut”).
            
         
               (2)
            
            
               L-impenji tal-Montenegro dwar il-kopertura huma stabbiliti fl-offerta finali tiegħu, kif ippreżentata lill-Partijiet għall-GPA Rivedut fit-18 ta' Lulju 2014.
            
         
               (3)
            
            
               L-offerta finali tal-Montenegro tirrifletti l-iskeda ta' kopertura tal-Unjoni fl-Appendiċi I tal-GPA Rivedut. Għalhekk, hija sodisfaċenti u aċċettabbli. It-termini tal-adeżjoni tal-Montenegro, kif riflessi fl-Anness ta' din id-Deċiżjoni, se jkunu riflessi fid-deċiżjoni adottata mill-Kumitat dwar l-Akkwist Pubbliku (“il-Kumitat tal-GPA”) dwar l-adeżjoni tal-Montenegro.
            
         
               (4)
            
            
               L-adeżjoni tal-Montenegro mal-GPA Rivedut hija mistennija li tkun ta' kontribut pożittiv għal aktar ftuħ internazzjonali tas-swieq tal-akkwist pubbliku.
            
         
               (5)
            
            
               L-Artikolu XXII(2) tal-GPA Rivedut jipprovdi li kull Membru tad-WTO jista' jaderixxi mal-GPA Rivedut taħt termini li għandhom jiġu miftiehma bejn dak il-Membru u l-Partijiet, b'tali termini ddikjarati f'deċiżjoni tal-Kumitat tal-GPA.
            
         
               (6)
            
            
               Għaldaqstant, huwa neċessarju li tiġi stabbilita l-pożizzjoni li għandha tittieħed f'isem l-Unjoni fil-Kumitat tal-GPA relattivament għall-adeżjoni tal-Montenegro,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed f'isem l-Unjoni fil-Kumitat dwar l-Akkwist Pubbliku hija li tiġi approvata l-adeżjoni tal-Montenegro mal-Ftehim Rivedut dwar l-Akkwist Pubbliku mill-Gvern, suġġett għal termini speċifiċi ta' adeżjoni stabbiliti fl-Anness ta' din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fil-Lussemburgu, it-13 ta' Ottubru 2014.
      
         
            Għall-Kunsill
         
         
            Il-President
         
         M. MARTINA
      
   
   
      ANNESS
      TERMINI TAL-UE GĦALL-ADEŻJONI TAL-MONTENEGRO MAL-GPA RIVEDUT (1)
      
      Mal-adeżjoni tal-Montenegro mal-GPA Rivedut, il-punt 2 tat-Taqsima 2 (L-awtoritajiet kontraenti tal-Gvern Ċentrali tal-Istati Membri tal-UE) tal-Anness 1 tal-Appendiċi I tal-Unjoni Ewropea għandu jaqra kif ġej:
      
         
                     “2.
                  
                  
                     Għall-oġġetti, servizzi, fornituri u provvedituri ta' servizzi ta' Iżrael u Montenegro, l-akkwist mill-awtoritajiet kontraenti tal-gvern ċentrali li ġejjin.”
                  
               
      Mal-adeżjoni tal-Montenegro mal-GPA Rivedut, it-Taqsima 2 tal-Anness 6 għandha taqra kif ġej:
      
         
                     “2.
                  
                  
                     Il-kuntratti għal konċessjonijiet ta' xogħlijiet, meta jingħataw minn entitajiet tal-Anness 1 u 2, huma inklużi taħt ir-reġim ta' trattament nazzjonali għall-provvedituri tas-servizz ta' kostruzzjoni tal-Islanda, Liechtenstein, in-Norveġja, il-Pajjiżi l-Baxxi għan-nom ta' Aruba, l-Isvizzera u l-Montenegro, sakemm il-valur tagħhom ikun daqs jew jaqbeż 5 000 000 SDR u għall-provvedituri tas-servizz ta' kostruzzjoni tal-Korea; sakemm il-valur tagħhom ikun daqs jew jaqbeż 15 000 000 SDR.”
                  
               
      
         (1)  In-numerazzjoni tal-Iskedi ta' kopertura tal-Partijiet għall-GPA Rivedut inbidlet mis-segretarjat tad-WTO bi ftehim mal-Partijiet tal-GPA Rivedut. In-numerazzjoni użata f'dan l-Anness tikkorrispondi għan-numerazzjoni tal-aħħar kopja ċċertifikata u vverifikata tal-iskedi ta' kopertura tal-Partijiet għall-GPA Rivedut, li ntbagħtet mid-WTO lill-Partijiet tal-GPA Rivedut permezz ta' notifika uffiċjali u tinsab f'dan is-sit: http://www.wto.org/english/tratop_e/gproc_e/gp_app_agree_e.htm#revisedGPA In-numerazzjoni tal-iskedi ta' kopertura tal-Partijiet għall-GPA Rivedut ippublikat fil-ĠU L 68, 7.3.2014, p. 2 hija obsoleta.